В началото на ноември 1912 г., след победите си при Лозенград и Бунархисар, главните сили на българската армия достигат подстъпите на Цариград. Одринската крепост, а заедно с нея и най-пряката железопътна линия от България, остава под османски контрол. Това затруднява снабдяването на българските войски с продоволствие и боеприпаси. Затова Главното командване на Действащата армия (М. Савов, Ив. Фичев) нарежда на Кърджалийския отряд (в състав два сборни полка и една бригада от МОО, начело с генерал Никола Генев) да настъпи от Кърджали и да завземе Дедеагач. През беломорското пристанище минава жп линия към Димотика и Чорлу до българските позиции пред Чаталджа.